BEGRUNDELSE

1. BAGGRUND FOR FORSLAGET

For at sikre den nødvendige retssikkerhed og ensartethed på det indre marked skal Det Blandede EØS-Udvalg indarbejde al relevant EU-lovgivning i EØS-aftalen så hurtigt som muligt efter vedtagelsen.

Artikel 78 i EØS-aftalen fastsætter, at de kontraherende parter skal styrke og udvide samarbejdet inden for rammerne af Unionens virksomhed, bl.a. på miljøområdet.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Udkastet til Det Blandede EØS-Udvalgs afgørelse (der er knyttet som bilag til forslaget til Rådets afgørelse) har til formål at ændre bilag XX (Miljø) til EØS-aftalen med henblik på at udvide samarbejdet mellem de kontraherende parter til også at omfatte samarbejde om miljøet.

For at gennemføre ovenstående er det nødvendigt at indarbejde Europa-Parlamentets og Rådets direktiv 2009/128/EF af 21. oktober 2009 om en ramme for Fællesskabets indsats for en bæredygtig anvendelse af pesticider [1] i EØS-aftalen.

EØS-aftalens bilag XX (Miljø) bør derfor ændres i overensstemmelse hermed.

Det bør bemærkes at EU's holdning skal vedtages af Rådet, da den indebærer fravigelse fra EU-lovgivningen. Norge har en national handlingsplan for reducering af risiciene i forbindelse med brugen af pesticider i perioden 2010-2014. Den nuværende handlingsplan er den fjerde nationale handlingsplan, der fokuserer at reducere brugen af plantebeskyttelsesmidler og risikoen forbundet med brugen af disse. Handlingsplanen opfylder i vid udstrækning kravene i direktivet. Flere af projekterne løber indtil slutningen af 2014. Derudover er det som følge af et fast finansieringsforløb allerede blevet besluttet hvilke projekter, der prioriteres i 2014. Det er derfor nødvendigt, at der efter d. 31. december 2014 er tid til at analysere resultaterne af de igangværende projekter og udarbejde en ny national handlingsplan.

Den følgende tilpasning vedrørende artikel 4, stk. 2, i direktivet er således foreslået af EFTA i udkastet til Det Blandede EØS-Udvalgs afgørelse, for at give Norge den nødvendige tid til at udarbejde en ny national handlingsplan:

Med hensyn til Norge erstattes datoen "26. november 2012" med datoen "1. januar 2016".

3. JURIDISKE ASPEKTER AF FORSLAGET

I henhold til artikel 1, stk. 3, i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på forslag af Kommissionen den holdning, som skal indtages på Unionens vegne til sådanne afgørelser.

Kommissionen forelægger udkastet til Det Blandede EØS-udvalgs afgørelse til vedtagelse i Rådet som Unionens holdning. Kommissionen håber snarest muligt at kunne forelægge forslaget i Det Blandede EØS-Udvalg.

2014/0157 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne i Det Blandede EØS-Udvalg til en ændring af bilag XX (Miljø) til EØS-aftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 175, stk. 1, sammenholdt med artikel 218, stk. 9,

under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde[2], særlig artikel 1, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Aftalen om Det Europæiske Økonomiske Samarbejdsområde[3] ("EØS-aftalen") trådte i kraft den 1. januar 1994.

(2) I henhold til artikel 98 i EØS-aftalen kan Det Blandede EØS-Udvalg beslutte at ændre bl.a. bilag XX (Miljø) til EØS-aftalen.

(3) Europa-Parlamentets og Rådets direktiv 2009/128/EF[4] skal indarbejdes i EØS-aftalen.

(4) EØS-aftalens bilag XX (Miljø) bør derfor ændres i overensstemmelse hermed.

(5) Unionens holdning i Det Blandede EØS-Udvalg bør baseres på det udkast til afgørelse, der er knyttet til denne afgørelse —

VEDTAGET DENNE AFGØRELSE:

Artikel 1

Den holdning, der på Den Europæiske Unions vegne skal indtages i Det Blandede EØS-Udvalg vedrørende den foreslåede ændring af bilag XX (Miljø) til EØS-aftalen, baseres på det udkast til Det Blandede EØS-Udvalgs afgørelse, der er knyttet til nærværende afgørelse.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

[1] EUT L 309 af 24.11.2009, s. 71.

[2] EFT L 305 af 30.11.1994, s. 6.

[3] EFT L 1 af 3.1.1994, s. 3.

[4] Europa-Parlamentets og Rådets direktiv 2009/128/EF (EUT L 309 af 24.11.2009, s. 71).

BILAG DET BLANDEDE EØS-UDVALGS AFGØRELSE NR. .../2014 af om ændring af bilag XX (Miljø) til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde ("EØS-aftalen"), særlig artikel 98, og

ud fra følgende betragtninger:

(1) Europa-Parlamentets og Rådets direktiv 2009/128/EF af 21. oktober 2009 om en ramme for Fællesskabets indsats for en bæredygtig anvendelse af pesticider[1], som berigtiget ved EUT L 161 af 29.6.2010, s. 11, skal indarbejdes i EØS-aftalen.

(2) Bilag XX til EØS-aftalen bør derfor ændres i overensstemmelse hermed —

VEDTAGET DENNE AFGØRELSE:

Artikel 1

Følgende indsættes efter punkt 1k (Europa-Parlamentets og Rådets direktiv 2003/35/EF) i bilag XX til EØS-aftalen:

"1l 32009 L 0128: Europa-Parlamentets og Rådets direktiv 2009/128/EF af 21. oktober 2009 om en ramme for Fællesskabets indsats for en bæredygtig anvendelse af pesticider (EUT L 309 af 24.11.2009, s. 71), som berigtiget ved EUT L 161 af 29.6.2010, s. 11.

Direktivets bestemmelser gælder i forbindelse med denne aftale med følgende tilpasning:

Med hensyn til Norge erstattes datoen "26. november 2012" i artikel 4, stk. 2, med datoen "1. januar 2016".

Artikel 2

Den islandske og den norske udgave af direktiv 2009/128/EF, som berigtiget i EUT L 161 af 29.6.2010, s. 11, der offentliggøres i Den Europæiske Unions Tidendes EØS-tillæg, er autentiske.

Artikel 3

Denne afgørelse træder i kraft den [...], forudsat at alle meddelelser er indgivet, jf. EØS-aftalens artikel 103, stk. 1*, eller på dagen for ikrafttrædelsen af Det Blandede EØS-Udvalgs afgørelse nr. .../... af ...[2] [om indarbejdelse af forordning (EF) nr. 1170/2009], hvis denne dato falder senere.

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, .

På Det Blandede EØS-Udvalgs vegne

Formand Sekretærer for Det Blandede EØS-Udvalg

[1] EUT L 309 af 24.11.2009, s. 71.

[2] EUT L ...

* [Ingen forfatningsmæssige krav angivet.] [Forfatningsmæssige krav angivet.]